Stjórnarráðið | Embætti skólameistara Menntaskólans í Kópavogi laust til umsóknar
Mennta- og menningarmálaráðuneyti auglýsir embætti skólameistara Menntaskólans í Kópavogi laust til umsóknar. Menntaskólinn í Kópavogi starfar samkvæmt áfangakerfi og býður upp á nám til stúdentsprófs á bóknámsbrautum auk þess að vera miðstöð kennslu í hótel- og matvælagreinum og starfrækja ferðamála- og leiðsögunám í kvöldskóla. Starfsmenn skólans eru að jafnaði tæplega 100 og fjöldi nemenda í dagskóla eru um 900. Menntaskólinn í Kópavogi er opinber framhaldsskóli sem var stofnaður árið 1973.
•	Skólameistari skal hafa starfsheitið framhaldsskólakennari og viðbótarmenntun í stjórnun eða kennslureynslu á framhaldsskólastigi.
•	Umfangsmikil stjórnunarreynsla, leiðtoga- og samskiptahæfni.
•	Reynslu af stefnumótunarvinnu, hæfileiki til nýsköpunar og að stýra breytingum.
•	Þekking og reynsla af stjórnsýslu er mikilvæg.
•	Þekking af fjármálum og rekstri er nauðsynleg.
Mennta- og menningarmálaráðherra skipar skólameistara til fimm ára í senn að fenginni umsögn hlutaðeigandi skólanefndar skv. 6. gr. laga um framhaldsskóla, nr. 92/2008, sbr. lög um réttindi og skyldur starfsmanna ríkisins, nr. 70/1996, með síðari breytingum. Ráðið er í starfið frá 1. ágúst 2019.
Um ráðningu og launakjör skólameistara fer eftir 39. gr. a í lögum um réttindi og skyldur starfsmanna ríkisins, nr. 70/1996 og 14. gr laga um menntun og ráðningu kennara og skólastjórnenda við leikskóla, grunnskóla og framhaldsskóla, nr. 87/2008.
Umsóknir með greinargerð umsækjenda um framtíðarsýn fyrir Menntaskólann í Kópavogi (út frá faglegum og rekstrarlegum áherslum í skólastarfi) með upplýsingum um núverandi starfsheiti umsækjenda ásamt ítarlegum upplýsingum um menntun og fyrri störf skulu hafa borist mennta- og menningarmálaráðuneytinu, Sölvhólsgötu 4, 101 Reykjavík eða á netfangið [email protected], fyrir dagslok þriðjudaginn 30. apríl 2019.
Umsóknarfrestur er til og með 30. apríl 2019.
Mennta- og menningarmálaráðuneyti, 9. mars 2019.